Cuschinar cuminaivlamain

Cuschinar po esser insatge bel e creativ, ina sfida, però era ina necessitad. I n’è numnadamain betg adina legher e divertent d’elavurar charn, verdura e garnitura, oravant tut sch’ins sto far quai di per di, magari anc sut squitsch dal temp u sche las ideas mancan. – Jau persunalmain cuschin en sasez anc gugent. Jau ma sent dentant bunamain sco ina regina, sche jau vegn surpraisa cun in gentar u ina tschaina, na stoss betg studegiar tge che jau duai cuschinar e poss simplamain seser vi da la maisa e giudair il menu che vegn servì. E quai na sto insumma betg esser in menuun! In’autra variaziun bainvegnida – per regla restrenschida sin la fin da l’emna – è, sche jau poss preparar in past ensemen cun mes partenari. Cunquai che nus dus avain plitost differents stils da cuschinar, partin nus la lavur: l’in da nus surpiglia il metter a maisa e la preparaziun da la salata, l’auter la part chauda dal past. Jau giaud quai. Ins fa cuminaivlamain ina bella lavur sensitiva, tegna cumpagnia in a l’auter, ha temp per discurrer e la fin era anc in resultat gustus. Sch’ins po agiuntar anc ina particularitad – saja quai ina decoraziun en furma da cor u in’ingredienza afrodisianta, sco per exempel frajas – survegn mintga tratga ina cumponenta captivanta e sensuala. In bun plat nutrescha numnadamain era l’amur e quai spezialmain uss, la primavaira! 

Cordials salids 
Karin Kohler-Pattis